उआं ते शमसदीन गी अल्ला-ताला ले सब किश दित्ते दा हा। अट्ठें-दस्सें घ्रोएं दे घेरे च इक्कली हट्टी होने करी उसी खासी बट्टत होई जन्दी ही। खास करी सोए दे दिनें च, जदूं गुज्जरें दे डेरे उप्परा गी चढ़दे। रौलके-दौलके दिए धारें गी जाने आले जंगलें दे ठेकेदार, सरकारी मलाजम ते होर राह्-रादूं सब्बै ओदी हट्टी पर गै रात गुजारदे। इस चाली शमसदीना दी बाकफी थानेदारा कोला लेइयै तहसीलदार ते ङी.एफ.ओ. तोड़ी सबनें कन्ने होई गेदी ही ते ओ अपने लाके दे मन्ने-त्रमन्ने दे मनुक्खे चा इक गनोंदा हा। पर फी बी ओ बड़ा गै दुखी। ते ओदे दुखा दा कारण ओकड़ी होनी ही जड़ी ओदे कन्ने पिछले बरे बरती ही। इक बरा पहलें आला ओ शमसदीन जिसी ओदी बरादरी अपना सरदार मन्नदी ही, जेदे आखे-पुच्छे बिना कोई ब्याह्-कारज नईं हा हुन्दा, जेदी रोबदार बाजा गी सुनियै आले-दुआले दे ग्राएं दे लूच्चड़ बी थर-थर कम्बन लगी पौंदे हे, उऐ शमसदिन हुन चुप्प-गुम बैठे दा रौंहदा, कुसै कन्ने उच्चा नीमा नेईं बोलदा, कुसै गी चंगी-मंदी च दखल नेईं दिन्दा। ओदी ओ मुण्डी जड़ी इक बरा पहले, तनोई दी रौंहदी ही, हून लक्ख जतन करने पर बी उबड़ी नेईं ही चकोंदी। ओदा ओ सरदारी सिर हुन हर बेल्लै नीठा पेदा रौंहदा ते सिर ओदा नीठा होआ हा, ओदे निक्के भ्रा शप्फू करी।